钦定古今图书集成/明伦汇编/氏族典/第047卷 > 《廖用贤尚友录》 > 岐盛
## 钦定古今图书集成/明伦汇编/氏族典/第047卷 > 《廖用贤尚友录》 > 岐盛

按《晋书楚隐王玮传》：“玮为卫将军，领北军中候，加侍
中，行太子少傅。杨骏之诛也，玮屯司马门，少年果锐，
多立威刑，朝廷忌之。汝南王亮、太保卫瓘建议使之
国，玮甚忿之。长史公孙宏、舍人岐盛并薄于行，为玮
所昵。瓘等恶其为人，虑致祸乱，将收盛。盛知之，遂与
宏谋，因积弩将军李肇矫称玮命，谮、亮、瓘于贾后，后”
使惠帝为诏，令废二公。夜，使黄门授玮，玮遂勒本军
矫诏收亮、瓘杀之。岐盛说玮“可因兵势诛贾模、郭彰，
匡正王室，以安天下。”玮犹豫未决。会天明，帝用张华
计，执玮斩之，公孙宏、岐盛并夷三族。